For tredje gang sender Danmark et krigsskib på piratjagt ved Afrikas Horn. Absalon sejler på søndag.

Krigsskibet Absalon med en besætning på 150 sejler på søndag til Afrikas Horn for at bekæmpe pirater ud for Somalias kyst. Skibet skal deltage i Natos Operation Ocean Shield, som piratjagten hedder officielt. Foreløbig skal Absalon være en del af Nato-indsatsen de næste to måneder, oplyser Søværnets Operative Kommando (SOK). Det er tredje gang et dansk skib deltager i pirat-bekæmpelsen i havet ud for Afrikas Horn. Senest var Esbern Snare af sted i perioden august 2010 til juni 2011. Chefen på Absalon, kommandørkaptajn Carsten Fjord-Larsen, siger, at hans besætning har brugt den seneste måned på at forberede indsatsen i det urolige farvand. Under sejladsen til området fortsætter træningen om bord. - Mange i min besætning har deltaget i lignende antipiratoperationer før, enten på Absalon eller på Esbern Snare. Jeg fornemmer, at man glæder sig til at genoptage den væsentlige opgave, det er at bekæmpe pirateri, der fortsat truer den internationale trafik i området, siger Carsten Fjord-Larsen i en pressemeddelelse. Esbern Snare har siden årsskiftet været med til at opbringe eller sænke otte moderskibe for de somaliske pirater. I den forbindelse blev 36 gidsler reddet. Indsatsen kulminerede, da det danske mandskab opbragte et piratmoderskib med 28 formodede pirater og 16 iranske gidsler om bord. Under operationen opstod der ildkamp, og fire af piraterne blev dræbt, mens 10 blev såret. De 24 formodede pirater blev den 19. juni overdraget til myndighederne i nabolandet Kenya til retsforfølgelse for pirateri. /ritzau/